इतिहास में जाएं तो स्त्रियों की स्थिति उपभोग की वस्तु जैसी ही रही है। पुरुष समाज उसे अपनी जागीर समझता रहा है। कालखंड गवाह है कि उत्तर-वैदिक काल से लेकर ब्रिटिश काल तक स्त्रियां सदैव पुरुष सत्ता की गुलाम रही हैं। मौर्यकाल में अति सुंदर स्त्रियों को विषकन्या बना कर जासूरी कराया जाता था। इस कार्य में उनके जीवन पर हमेशा संकट बना रहता था। आम्रपाली और वासवदत्ता जैसी महिलाएं नृत्यकला में पारंगत थीं। उन्हें नगरवधू बना दिया गया। वे जीवन भर देह-यातना भुगतती रहीं। सतीत्व के नाम पर एक दौर में हजारों स्त्रियों ने ‘जौहर व्रत’ ले लिया। पर अचरज की बात यह कि इतिहास में एक भी पुरुष के ‘जौहर’ का उदाहरण नहीं मिलता। आज भी स्त्रियों को गुलाम बनाने की मानसिकता ज्यों की त्यों बनी हुई है। यही वजह है कि औरतों के हित में बनाए गए तमाम कानूनों के बावजूद उन पर होने वाले अत्याचारों में कमी नहीं आ रही है। औरतें सड़कों और सार्वजनिक स्थानों पर ही असुरक्षित नहीं हैं, बल्कि अपने घर-परिवार और रिश्ते-नातेदारों की जद में भी असुरक्षित हैं। राष्ट्रीय अपराध रिकार्ड ब्यूरो के आंकड़ों से जाहिर है कि औरतों पर सर्वाधिक अत्याचार, यहां तक कि बलात्कार भी, उनके निकटस्थ लोग करते हैं। एक आंकड़े के मुताबिक बलात्कार के तकरीबन पंचानबे प्रतिशत मामलों में पीड़ित लड़की बलात्कारी को अच्छी तरह जानती-पहचानती है। यानी आरोपी उसके सगे-संबंधी और रिश्तेदार-नातेदार ही होते हैं। लेकिन त्रासदी है कि वह उनके खिलाफ अपना मुंह नहीं खोल पाती। शायद वह लोकलाज से डर जाती है या फिर उसे भरोसा नहीं होता कि कानून और समाज दोषियों को दंडित कर पाएगा।